再和前韵
作者：陳傅良
朝代：宋

paragraphs: 冬夜苦難曉，短景復易夕。
安得戶牖光，不待東方白。
恍如游化城，瓊臺若千尺。
英華發林藪，餘彩散阡陌。
平鋪浩無垠，巽入微有隙。
忍寒貪縱觀，未願朝曦赫。
柳綿著歌茵，梅片墮粧額。
皭然羣汙中，有意欲比迹。
自識玉皇家，癯仙陋山澤。
新來學爲農，遭歲屢無麥。
穉子色恒饑，老婢脚盡赤。
一飯今有待，喜更問瓜埸。
歸來看牀頭，瓶粟幸餘積。
且以炊春醪，號召已散客。